google/wiki40b huggingface dataset:
Ferrari FF

Εισαγωγή

Το μοντέλο παρουσιάστηκε στις 1 Μαρτίου 2011, στο Σαλόνι Αυτοκινήτου της Γενεύης. και η παραγωγή της ξεκίνησε μέσα στο ίδιο έτος.

Κινητήρας

Η Ferrari FF έχει τον μεγαλύτερο κυβισμό για κινητήρα μη αγωνιστικού αυτοκινήτου στην ιστορία της Ferrari: έναν ατμοσφαιρικό κινητήρα 6.3 λίτρων, με ακριβή κυβισμό 6.262 cm³ (κυβικά εκατοστά), άμεσου ψεκασμού, 12-κύλινδρο, διάταξης V12 σε γωνία 65°. Το μηχανικό αυτό σύνολο, παράγει 660 PS (485 kW, 651 hp) στις 8.000 σ.α.λ. και μάλιστα έχει ίση ισχύ με την Ferrari Enzo, ενώ η ροπή της είναι 683 N·m στις 6.000 σ.α.λ.

Μετάδοση

Ο κινητήρας της FF συνδυάζεται με ένα 7-τάχυτο ημιαυτόματο κιβώτιο διπλού συμπλέκτη, με σύστημα αλλαγής ταχυτήτων στο τιμόνι παρόμοιο με το κιβώτιο των Ferrari California και Ferrari 458 Italia.

Τετρακίνηση

Το εντελώς νέο σύστημα κίνησης στους τέσσερις τροχούς, που εξελίχθηκε και κατοχυρώθηκε με δίπλωμα ευρεσιτεχνίας από την Ferrari, ονομάζεται 4RM: είναι κατά 50% ελαφρύτερο από ένα συμβατικό σύστημα, και παρέχει έξυπνα την ισχύ σε κάθε έναν από τους 4 τροχούς, ανάλογα με τις ανάγκες. Λειτουργεί μόνο όταν το καντράν manettino στο τιμόνι είναι στις θέσεις «comfort» ή «snow», αφήνοντας το αυτοκίνητο πιο συχνά στην παραδοσιακή διάταξη στους πίσω τροχούς.
Όσκαρ Μπέρχερ

Σπουδές, οικογένεια και καταγωγή

Γεννημένος το 1946 και από οικογένεια ανώτερης τάξης, έχει ρίζες από το Βέλγιο. Σπούδασε νομικά στο ιδιωτικό ιησουιτικό Πανεπιστήμιο Ραφαέλ Λαντίβαρ και παντρεύτηκε το 1967 με την Γουέντι Γουίντμαν και απέκτησαν έναν γιο και ένα εγγόνι.

Πολιτική σταδιοδρομία και πορεία προς την προεδρία

Το 1991-99 διετέλεσε δήμαρχος της Πόλης της Γουατεμάλας. Ήταν υποψήφιος πρόεδρος στις γενικές εκλογές που διεξήχθησαν το 2003, με τον Μεγάλο Εθνικό Συνασπισμό, λαμβάνοντας 34% των ψήφων έναντι 26% για τον Άλβαρο Κολόμ της Εθνικής Ενώσεως για την Ελπίδα και λιγότερο για τον πρώην πρόεδρο, Εφραΐν Ρίος Μοντ, του Δημοκρατικού Μετώπου της Γουατεμάλας (19%).

Εκλογή στην προεδρία

Εξελέγη πρόεδρος στις 28 Δεκεμβρίου 2003, με ποσοστό 54% των ψήφων και ορκίστηκε στις 14 Ιανουαρίου 2004. Τον διαδέχθηκε στην προεδρία ο Άλβαρο Κολόμ, το 2008.

Αρνητικά

Όταν πέρασε από τη χώρα ο Κυκλώνας Σταν το 2005 που είχε ως αποτέλεσμα να πεθάνουν 1000 άτομα στη Γουατεμάλα, δήλωσε  "Δεν είναι και τόσο κακό, οι φτωχοί είναι συνηθισμένοι σε τέτοια ζωή".
Αλέξανδρος Χονδρονάσιος

Πολιτική σταδιοδρομία

Στις εκλογές του 1958 εξελέγη βουλευτής Λάρισας με την ΕΔΑ.  Στις δημοτικές εκλογές του 1964 εξελέγη Δήμαρχος Λαρισαίων και υπηρέτησε ως το 1967. Από το 1962 ως το 1967 ήταν πρόεδρος της ΤΕΔΚ Λάρισας (Τοπικής Ένωσης Δήμων και Κοινοτήτων). Κατά την περίοδο της χούντας συνελήφθη και τέθηκε υπό κράτηση.
Στις δημοτικές εκλογές του 1975 ήταν ξανά υποψήφιος Δήμαρχος, όμως ο συνδυασμός του ηττήθηκε με διαφορά λίγων ψήφων. Κέρδισε τις επόμενες εκλογές με τη Δημοκρατική Συνεργασία, που διεξήχθησαν το 1978, με ποσοστό 56,05% έναντι 43,95% για τον Θάνο Μεσσήνη. Το 1980 ο Χονδρονάσιος παραιτήθηκε για λόγους υγείας και τον διαδέχθηκε ως δήμαρχος ο Αριστείδης Λαμπρούλης.
Πέθανε σε ηλικία 94 ετών στις 8 Ιανουαρίου 1996 και κηδεύτηκε στη Λάρισα, το 1996.
PubMed Central

Η PubMed Central είναι ελεύθερη ψηφιακή βιβλιογραφική βάση δεδομένων. Περιλαμβάνει βιβλιογραφικές αναφορές που σχετίζονται με τομείς των βιοϊατρικών επιστημών και των επιστημών υγείας. Αναπτύχθηκε από το online σύστημα αναζήτησης βιοϊατρικής βιβλιογραφίας Entrez PubMed. Η PubMed Central συστάθηκε από την Αμερικανική Εθνική Ιατρική Βιβλιοθήκη (National Library of Medicine, NLM) των ΗΠΑ ως ένα online αρχείο άρθρων βιοϊατρικών άρθρων.
Το πλήρες κείμενο όλων των άρθρων της PubMed Central είναι διαθέσιμο ελεύθερα. Κάποιοι συμμετέχοντες εκδότες, ωστόσο, καθυστερούν την έκδοση των άρθρων τους για ένα σταθερό διάστημα από την δημοσίευση (συχνά έξι μήνες).
Τον Ιούλιο του 2010 το αρχείο περιείχε σχεδόν 1 εκατομμύριο αντικείμενα, συμπεριλαμβανομένων άρθρων, συντακτικών σημειωμάτων και επιστολών. Φαίνεται ότι αυξάνεται κατά 7% κατ' έτος. Τον Αύγουστο του 2004, τα PubMed Central, PubMed και συναφείς υπηρεσίες της Εθνικής Βιβλιοθήκης Ιατρικής διαχειρίζονταν περίπου 1.300 αιτήσεις το δευτερόλεπτο, και παρείχαν 1,3 TB δεδομένων την ημέρα.
Ιουλία Ιοτάπα (πριγκίπισσα της Κιλικίας)

Βιογραφία

Ήταν κόρη τού Γ. Ι. Αλεξάνδρου ηγεμόνα της Κέτις στην Κιλικία και της Ιουλίας Ιοτάπας των Οροντιδών, κόρης τού Αντιόχου Δ΄ της Κομμαγηνής. Αδέλφια της ήταν ο Γ. Ι. Αγρίππας και ο Γ. Ι. Αλέξανδρος Βερενικιανός.
Γεννήθηκε και μεγάλωσε στην Κέτις, στις ακτές της Κιλικίας, ένα μικρό κράτος υποτελές της Ρώμης. Πιο πριν ανήκε στον Αντίοχο Δ΄, όταν ο Καλιγούλας είχε προσθέσει τις ακτές της Κιλικίας στην Κομμαγηνή. Ο Νέρωνας είχε παντρέψει τους γονείς της στη Ρώμη και τους έστεψε βασιλείς στην Κέτις· είχε προσθέσει την Ελαιούσα Σεβαστή στην εξουσία τού Γ. Ι. Αλεξάνδρου. 
Επιγραφές που επέζησαν για την οικογένειά της, αποκαλύπτουν, ότι οι Ηρωδιανοί είχαν επιγαμίες με  επιφανείς οίκους της εποχής τους. Ο πατέρας της ήταν γιος τού Τιγράνη ΣΤ΄ της Αρμενίας, γιού τού Αλεξάνδρου, γιού της Γλαφύρας, κόρης τού Αρχελάου της Καππαδοκίας. Σύζυγος της Γλαφύρας ήταν ο Αλέξανδρος, γιος τού Ηρώδη Α΄ τού Μεγάλου. Η Ι. Ιοτάπα είχε καταγωγή από τους Εβραίους, Ναβαταίους, Εδωμίτες, Έλληνες, Αρμένιους, Μήδους και Πέρσες. Είναι από τα τελευταία γνωστά μέλη των Ηρωδιανών. Η Ι. Ιοτάπα αποστάτησε από τον Ιουδαϊσμό: εξελληνίστηκε και εκρωμαΐστηκε. Δεν είναι πιθανό να προσπάθησε να ασκήσει επιρροή στην πολιτική της Ιουδαίας.
Ίσως απόγονός της να είναι ο Ιοταπιανός, σφετεριστής του θρόνου από τον Φιλίππου του Άραβα, τον 3ο αι.
Κλειδί (σκάκι)

Το κλειδί (key) είναι η πρώτη κίνηση της λύσης μιας σκακιστικής σύνθεσης. Στους περισσότερους τύπους προβλημάτων (Ορθόδοξα, Αντίστροφα, Σπουδές) το κλειδί είναι κίνηση των λευκών, αλλά στα Βοηθητικά είναι κίνηση των μαύρων.
Ιωάννης Φρειδερίκος της Βυρτεμβέργης

Βιογραφία

Ήταν γιος του Φρειδερίκου Α΄ δούκα της Βυρτεμβέργης και της Σίβυλλας, κόρης του Ιωακείμ-Ερνέστου πρίγκιπα του Άνχαλτ.
Το 1628 καθ' οδόν προς το Χάιντενχαϊμ, απεβίωσε σε ηλικία 46 ετών. Από τους γιούς του ο Έμπερχαρτ Γ΄ τον διαδέχθηκε στο δουκάτο και ο Φρειδερίκος στο Νόιενστατ.
Κωνσταντίνος Ανδραβιδιώτης

Βιογραφία

Ο Ανδραβιδιώτης γεννήθηκε στην Ανδραβίδα και είχε δραστηριοποιηθεί κατά των Οθωμανών από την προεπαναστατική περίοδο. Λόγω της δράσης του αναγκάστηκε να καταφύγει στη Ζάκυνθο, όπου υπηρέτησε στον βρετανικό στρατό και συνδέθηκε φιλικά με τον Θεόδωρο Κολοκοτρώνη και τον Χαράλαμπο Βιλαέτη.
Με την κήρυξη της επανάστασης στη Γαστούνη την 29η Μαρτίου του 1821, ο Ανδραβιδιώτης τέθηκε υπό τις διαταγές του Γεωργίου Σισίνη και όντας επικεφαλής Ηλείων ενόπλων ανάγκασε τις τοπικές οθωμανικές δυνάμεις να καταφύγουν στο κάστρο του Χλεμουτσίου. Έπειτα συμμετείχε μαζί με άλλους οπλαρχηγούς και προκρίτους στο επαναστατικό συνέδριο του Πύργου, όπου αποφασίστηκε η δράση εναντίον των Αλβανών του Λάλα. Κατά τη διάρκεια της επανάστασης, έλαβε μέρος σε αρκετές μάχες όπως στη μάχη του Λάλα, στο Πούσι, στην Ανδραβίδα, στη Γαστούνη, στην Πάτρα, στο Σανταμέρι και στη θέση Πόρτες. Το 1825 έλαβε το βαθμό του χιλίαρχου.
Μετά τη δημιουργία του ελληνικού κράτους, ο Ανδραβιδιώτης παρέμεινε στο στράτευμα και χρησιμοποιήθηκε, μεταξύ άλλων, το 1831 μαζί με τους Διάκο και Κουμανιώτη στην καταδίωξη ομάδας ενόπλων που δρούσε στην Ηλεία, ενώ το 1835 ανέλαβε την καταδίωξη των Χονδρογιανναίων. Τον Ιούλιο του 1847 έλαβε το βαθμό του ταγματάρχη στη Βασιλική Φάλαγγα, ενώ η επιτροπή εκδουλεύσεων τον κατέταξε στη Δ' τάξη των ταγματαρχών. Μετά την αποστράτευσή του ανέλαβε δήμαρχος Μυρτουντίων. Απεβίωσε το 1856. Από το γάμο του απέκτησε τέσσερις κόρες και τρεις γιους.
Γκουνχίλντα της Δανίας

Βιογραφία

Ήταν η μόνη κόρη του Κνούτου Β΄ του Μεγάλου βασιλιά της Δανίας, Νορβηγίας & Αγγλίας και της 2ης συζύγου του Έμμας της Νορμανδίας, κόρης του Ριχάρδου Α΄ κόμη του Ρουέν.
Γκιζέμ Καρατζά

Σύντομο βιογραφικό

Γεννήθηκε στην Κωνσταντινούπολη. Έχει πρωταγωνιστήσει σε πολλές τηλεοπτικές σειρές με μεγάλη επιτυχία. Συμμετέχει στο διαγωνισμό Μις Τουρκία στις 2 Ιουνίου 2011 στο TIM Show Centre καταλαμβάνοντας τη δεύτερη θέση και το δικαίωμα να εκπροσωπήσει την Τουρκία στο διαγωνισμό Μις Κόσμος. Με τη συμμετοχή της στο διαγωνισμό, η χώρα της κέρδισε το ειδικό βραβείο World Designer Award.
Μπαγκμπανλί (Κούμπα)

Το Μπαγκμπανλί είναι ένα χωριό και δήμος στην επαρχίας Κούμπα του βορειοανατολικού Αζερμπαϊτζάν. Έχει πληθυσμό 1,562 κατοίκων.

Το κλίμα

Η περιοχή αυτή του Αζερμπαϊτζάν έχει ένα εύκρατο κλίμα.

Θερμοκρασία

Η θερμοκρασία του Μπαγκμπανλί είναι 12.0 °C κατά μέσο όρο. Ο πιο ζεστός μήνας είναι συνήθως ο Αύγουστος.
Αυτόνομος θύλακας της Εβενκίας

Ο αυτόνομος θύλακας της Εβενκίας (ρωσικά: Эвенки́йский автоно́мный о́круг, Evenkiysky avtonomny okrug; Εβένκι: Эведы Автомоды Округ, Ēvēde Avtōmōde Okrug), ή Εβενκία, ήταν ομοσπονδιακό υποκείμενο της Ρωσίας (ένας αυτόνομος θύλακας του Κράι Κρασνογιάρσκ). Δημιουργήθηκε το 1930. Το διοικητικό κέντρο ήταν η Τουρά, αστικού τύπου οικισμός. Το 2006, ήταν το μεγαλύτερο ομοσπονδιακό υποκείμενο της χώρας, με έκταση 767,600 τετραγωνικά χιλιόμετρα, αλλά το πιο αραιοκατοικημένο: Ο πληθυσμός είναι 17.697 κάτοικοι (απογραφή 2002).
Το 1999, ο κυβερνήτης του Κράι Κρασνογιάρσκ, ο Στρατηγός Αλεξάντερ Λεμπέντ, δήλωσε ότι ο θύλακας αναγνωρίζει την κεντρική επαρχιακή κυβέρνηση του Κρασνογιάρσκ σε αυτό, δημιουργώντας πάλη εξουσίας στην κεντρική επαρχία και στην κυβέρνηση του θύλακα. 
Μετά από ένα δημοψήφισμα που έγινε στις 17 Απριλίου 2005, ο αυτόνομος θύλακας της Εβενκίας και ο αυτόνομος θύλακας της Ταϊμιρίας ενώθηκαν με το Κράι Κρασνογιάρσκ, με ισχύ από την πρωτοχρονιά του 2007 (μερικοί Εβένκοι αμφισβήτησαν το αποτέλεσμα). Διοικητικά, τώρα θεωρούνται επαρχίες με ειδικό καθεστώς εντός του Κράι Κρασνογιάρσκ. Δημοτικά έχουν καθεστώς δημοτικής επαρχίας (βλέπε επαρχία Εβενκίσκιι).
Ο Μπόρις Ζολοτάργιοφ ήταν ο τελευταίος κυβερνήτης της περιοχής.

Πληθυσμός

Στην απογραφή του 2002 ο πληθυσμός ήταν 17.697 κάτοικοι.
Πηγή Ρεθύμνης

Αξιοθέατα: Μνημεία, Ναοί, Σημαντικά Κτίρια

Στο χωριό υπάρχουν επίσης οι εκκλησίες: Αγία Παρασκευή, Παναγία η Χαμαρακιανή και ο ναός της Μεταμορφώσεων του Σωτήρος ή Χριστός, όπως ακούγεται στο χωριό, καθώς και τα ξωκκλήσια: Άγιος Γεώργιος των Κουτρούληδων, Άγιος Γεώργιος (κοιμητηριακός ναός), Άγιος Ιωάννης, Άγιος Νικόλαος στον Νίσπιτα και Άγιος Νικόλαος στον Κάμπο, Τίμιος Σταυρός, Άγιος Παύλος και Άγιος Αντώνιος ο Βαστακιέλα. Ο Άγιος Νικόλαος είναι τοιχογραφημένος ναός του 14ου αι., ο Άγιος Γεώργιος έχει τοιχογραφίες που φέρουν τη χρονολογία 1411

Εκκλησιαστική υπαγωγή

Η Ενοριακή εκκλησία του χωριού είναι αφιερωμένη στον Άγιο Νικόλαο. Εκκλησιαστικά υπάγεται στην Στ΄ Αρχιερατική Περιφέρεια της Ιεράς Μητροπόλεως Ρεθύμνης και Αυλοποτάμου, της Εκκλησίας της Κρήτης.

Μεταφορές, συγκοινωνία

Υπάρχουν δρομολόγια του ΚΤΕΛ Χανίων-Ρεθύμνου που εξυπηρετούν τη συγκεκριμένη περιοχή (αρκετά δρομολόγια για Κυριάννα και Λούτρα, που διέρχονται από την περιοχή, τόσο τις καθημερινές, όσο και τα Σαββατοκύριακα)
Αγριόγατα των Άνδεων

Περιγραφή

Η Αγριόγατα των Άνδεων, έχει σταχτί - γκρι χρώμα στο κεφάλι, στα αυτιά και στο πρόσωπο. Οι περιοχές γύρω από τα χείλη και τα μάγουλα, έχουν λευκό χρώμα, με σκούρες καφέ ρίγες γύρω από τα μάτια και τα μάγουλα. Υπάρχουν κάποιες μαύρες κηλίδες στα μπροστινά πόδια, κίτρινες - καφέ ρίγες στα πλευρά και σκουρόχρωμοι δακτύλιοι στα πλευρά. Η μακριά και φουντωτή ουρά της, έχει 6 - 9 δακτύλιους, οι οποίοι έχουν χρώμα σκούρο καφέ ή μαύρου. Τα σημάδια των νεαρών, είναι πιο σκούρα από αυτά των ενηλίκων. Το μήκος των κρανίων των ενηλίκων, κυμαίνεται από 100,4 έως 114,8 mm και είναι μεγαλύτερα από αυτά της Αγριόγατας της Πάμπας ή της κατοικίδιας γάτας.
Η Αγριόγατα των Άνδεων, έχει μαύρη μύτη και χείλη και στρογγυλεμένα αυτιά. Στο πίσω μέρος της ουράς της, οι τρίχες, φτάνουν τα 40 - 45 mm.Τα ίχνη τους, έχουν μήκος 3,5 - 4 cm. Τα «μαξιλαράκια» των ποδιών της, καλύπτονται από τρίχες.
Τα ενήλικα άτομα, έχουν μήκος από 57,5 έως 85 cm, με 41,3 έως 48,5 cm μήκος ουράς. Το ύψος της στους ώμους, είναι περίπου 36 cm, ενώ ζυγίζει μέχρι 5,5 κιλά.

Κατανομή και οικότοποι

Οι Αγριόγατες των Άνδεων, ζούνε στις Άνδεις, σε μεγάλα υψόμετρα.Στην Αργεντινή, ζουν σε υψόμετρο πάνω από 1800 μέτρα, ενώ στις νότιες πλαγιές των Άνδεων, σε υψόμετρα μεγαλύτερα των 4000 μέτρων, στη Χιλή, στη Βολιβία και στο κεντρικό Περού.Αυτές οι περιοχές, είναι άγονες, με αραιή βλάστηση, βραχώδεις και απότομες.
Οι οικότοποί τους, στις Άνδεις, είναι διασκορπισμένοι σε βαθιές κοιλάδες, όπου ζουν λαγοί, που αποτελούν την κύρια λεία τους.Σε όλη αυτή την περιοχή, το επίπεδο γενετικής ποικιλομορφίας, είναι πολύ χαμηλό.
Ενώ η κύρια λεία της είναι ο λαγός, είναι επίσης πιθανό ότι το Τσιντσιλά, είναι σημαντικό θήραμα της Αγριόγατας, ο πληθυσμός του οποίου, όμως, απειλείται λόγω του κυνηγιού και του εμπορίου γούνας. Δεδομένου ότι ζει μόνο στα ψηλά βουνά, οι άνθρωποι που ζουν στις πεδινές περιοχές, απειλούν τον πληθυσμό της Αγριόγατας των Άνδεων, λόγω της λαθροθηρίας. Συχνά, φονεύονται στη Χιλή και στη Βολιβία, λόγω τοπικών δεισιδαιμονιών.

Αναπαραγωγή

Η εποχή του ζευγαρώματος, για τις Αγριόγατες των Άνδεων, λαμβάνει χώρα μεταξύ Ιουλίου - Αυγούστου, αλλά μπορεί να πραγματοποιηθεί και μεταξύ Νοεμβρίου - Δεκεμβρίου. Σε κάθε γέννα, γεννιούνται 1 ή 2 μικρά, κατά την άνοιξη ή το καλοκαίρι, όπου η τροφή για τα μικρά, είναι άφθονη.
Μεσιέ 18

Χαρακτηριστικά

Το Μεσιέ 18 αποτελείται από 20 άστρα και έχει διάμετρο περίπου 18 έτη φωτός. Τα λαμπρότερα μέλη του έχουν φασματικό τύπο Β3, γεγονός που σημαίνει ότι είναι νεαρό σμήνος. Η ηλικία του είναι περίπου 32 εκατομμύρια έτη.
Παναγιώτης Χαλκιόπουλος

Βιογραφία

Γεννήθηκε στην Ζάκυνθο σε άγνωστη ημερομηνία, η οικογένεια του ήταν Πατρινοί που το 1821 είχαν καταφύγη προσωρινά για προστασία από τις σφαγές των Τούρκων λόγω της επανάστασης στην Ζάκυνθο. Πατέρας του ήταν ο Ιωάννης Χαλικιόπουλος. Τελείωσε τις μαθητικές του σπουδές στην Ζάκυνθο κι έπειτα σπούδασε νομικά στην Ιόνιο ακαδημία από το 1825 έως το 1828. Το 1829 επέστρεψε στην Πάτρα κι ήταν από τους πρώτες οικιστές της μετά την απελευθέρωση του Φρουρίου της το 1828. Στην Πάτρα διατηρούσε κτήμα με έπαυλη 22 στρεμμάτων με 2000 οπωροφόρα σε εξοχική έκταση τότε στην περιοχή δίπλα στην έπαυλη Βουδ.
Άσκησε τη δικηγορία στην Πάτρα και έφτασε να γίνει εισαγγελέας εφετών και γενικός επίτροπος του ελεγκτικού συνεδρίου. Το 1842 έκδωσε την εβδομαδιαία εφημερίδα "Καρτερία" η οποία από το 1844 σταμάτησε η εκδοσή της στην Πάτρα και συνεχίστηκε στην Αθήνα. Το 1860 ήταν συντάκτης της εφημερίδας "Ο Φοίνιξ" .
Το 1858 ιδρύθηκε η "Ελληνική οινοποιητική εταιρεία" όπου ο Χαλικιόπουλος αναφέρεται στους μετόχους της και ήταν ο πρώτος της διευθυντής. Το 1859 ήταν πρόεδρος της "Εταιρείας Κορινθιακής Σταφίδας" , το 1858 ήταν από τους ιδρυτές της " Κινδυνοασφαλιστής εταιρείας μεταφορών ο Σωτήρ". Πέθανε τον Ιανουάριο του 1886 στην Αθήνα χωρίς να κάνει οικογένεια.

Συγγραφικό έργο

Έγραψε πολλά συγγράμματα και μελέτες σε φιλολογικά περιοδικά όπως το "Ευτέρπη" και η "Ποικίλη στοά", έγραψε δύο βιβλία και μετέφερε στα Ελληνικά βιβλία ξένων συγγραφέων όπως ο "Βίος του Ουάσινκτον" του Guizot. Η μελέτη του "Πόνημα περί βελτιώσεως και εμψυχώσεως εν Ελλάδι της γεωργίας" βραβεύτηκε το 1890 στον Δοσίειο διαγωνισμό.

Πολιτικός βίος

Επιστρέφοντας στην Πάτρα πολιτεύτηκε υποστηρίζοντας τον Μ. Ρούφο, επί κυβέρνησης Καποδίστρια διορίσθηκε γραμματέας. Ήταν αντιΟθωνικός και είχε συμμετάσχει σε πολλές αντιοθωνικές εκδηλώσεις στην Πάτρα. Πήρε μέρος στην Επανάσταση του 1862 που είχε επακόλουθο την έξωση του Όθωνα, μαζί με τον Μ. Ρούφο δανείστηκαν από την Εθνική τράπεζα 75.000 δρχ και χρηματοδότησαν τους Γρίβα και Δ. Στάικο για να υποστηρίξουν το αντιοθωνικό κίνημα στην Αιτωλοακαρνανία.
Ήταν πληρεξούσιος Γαστούνης στην Η της Γ’ Σεπτεμβρίου εν Αθήναις Εθνική των Ελλήνων Συνέλευσις το 1843, στην συνέλευση εκλέχτηκε με ψηφοφορία μέλος της επιτροπής επί του συντάγματος τέταρτος σε ψήφους.
Το 1872 αναλαμβάνει υπουργός δικαιοσύνης στην κυβέρνηση Δεληγιώργη. Είχε εκλεγεί βουλευτής Πατρών στις εκλογές του 1873.
Βουλευτικές εκλογές στην Κούβα (2018)

Βουλευτικές εκλογές διεξήχθησαν στην Κούβα στις 11 Μαρτίου 2018 για την εκλογή των μελών της Εθνικής Συνέλευσης της Λαϊκής Εξουσίας, ταυτόχρονα με τις εκλογές στις επαρχίες. Ο πρόεδρος της χώρας,  Ραούλ Κάστρο δεν διεκδίκησε νέα θητεία και ο νέος πρόεδρος του Συμβουλίου του Κράτους εξελέγη από την Εθνική Συνέλευση τον Απρίλιο του 2018. Στις 18 Απριλίου εξελέγη ο Μιγκέλ Ντίας-Κανέλ και ανέλαβε καθήκοντα την επομένη.

Εκλογικό σύστημα

Τα 605 μέλη της Εθνικής Συνέλευσης της εκλέγονται σε μονοεδρικές εκλογικές περιφέρειες. Οι υποψήφιοι απαιτείται να συμπληρώσουν το λιγότερο το 50% των έγκυρων ψήφων προκειμένου να εκλεγούν. Σε περίπτωση που κανείς υποψήφιος δεν καταφέρει να περάσει το όριο του 50%, η έδρα μένει κενή, παρότι το Κρατικό Συμβούλιο της Κούβας δύναται να διεξαγάγει ειδική εκλογή για την πλήρωση της κενής έδρας.
Το εκλογικό σύστημα της Κούβας είναι μοναδικό και σύνθετο, καθώς είναι απίθανο κάποιος υποψήφιος να μην υπερβεί το έγκυρο όριο του ποσοστού
50% + 1. Την παραμονή των εκλογών, τα ονόματα, οι φωτογραφίες και οι πλατφόρμες των υποψηφίων αυτών επιλέγονται από τις τοπικές κοινότητες ανά εκλογική περιφέρεια και στη συνέχεια εγγράφονται σε κατάλογο για την ημερομηνία των εκλογών. Στις εκλογές του 2018, συνολικά επελέγησαν 3.000 υποψήφιοι.

Εκλογή Προέδρου

Στις 18 Απριλίου 2018 ο Μιγκέλ Ντίας-Κανέλ επιλέχθηκε ως ο μοναδικός υποψήφιος για τη διαδοχή του Κάστρο στην προεδρία. Επιβεβαιώθηκε με ψήφο της Εθνικής Συνέλευσης στις 19 Απριλίου. Ορκίστηκε και ανέλαβε καθήκοντα την ίδια ημέρα.
Tetris

Τρόπος παιχνιδιού

Το παιχνίδι χρησιμοποιεί επτά σχήματα τούβλων, τα οποία πέφτουν από το πάνω μέρος της οθόνης, χωρίς σταματημό. Ο παίκτης καλείται να τα τοποθετήσει με τρόπο τέτοιο, ώστε να ταιριάζουν και να μην υπάρχουν κενά μεταξύ τους. Όταν τα τούβλα σχηματίζουν πλήρεις γραμμές, τότε οι γραμμές αυτές εξαφανίζονται οριζοντίως. Αν δεν γίνει αυτό και οι συνθέσεις από τουβλάκια έχουν συνεχώς κενό χώρο, η οθόνη αναπόφευκτα θα γεμίσει και το παιχνίδι θα τερματιστεί με ήττα του παίκτη.
Διακρία

Η Διακρία (Αρχαία Ελληνικά: Διακρία), η οποία ονομαζόταν επίσης Υπερακρία ή Επακρία ή Επάκρια (Αρχαία Ελληνικά: Ἐπακρία), ήταν εσωτερική περιοχή της Αρχαίας Αττικής, με κέντρο τον ομώνυμο αρχαίο οικισμό - πόλη.
Ο Στράβων, αναφερόμενος στον ιστορικό Φιλόχορο και το έργο του «Ατθίς» (ή Ατθίδες ή Ιστορίαι) λέει ότι η Επακρία ήταν μια από τις δώδεκα πόλεις, οι οποίες ιδρύθηκαν στην Αττική από τον μυθικό βασιλιά της Αθήνας, Κέκροπα και αργότερα ο Θησέας την ένωσε με την πόλη της αρχαίας Αθήνας.

Τοποθεσία της αρχαίας Διακρίας

Η Διακρία ήταν κυρίως ορεινή περιοχή. Το μόνο επίπεδο μέρος της ήταν η πεδιάδα του Μαραθώνα. Βρισκόταν στα βορειοανατολικά της Αττικής και κατά πάσα πιθανότητα, στην αρχαιότητα, με τον ίδιο όρο προσδιοριζόταν επίσης η γεωγραφική περιοχή κατά μήκος της ανατολικής ακτής της Αττικής, μέχρι την Βραυρώνα, τόπο καταγωγής των Πεισιστρατιδών. Ο τύραννος Πεισίστρατος εγκαταστάθηκε στην αρχαία Αθήνα το 561 π.Χ., υποστηριζόμενος από ομάδα κατοίκων της περιοχής, οι οποίοι ονομάζονταν Υπεράκριοι ή Διάκριοι.
Κλάους Νόμι

Τα πρώτα χρόνια

Γεννήθηκε με το όνομα Κλάους Σπέρμπερ στο Ίμμενστατ της Βαυαρίας. Τη δεκαετία του 1960 εργάστηκε ως ταξιθέτης στη Γερμανική Όπερα του τότε Δυτικού Βερολίνου. Μετά τις παραστάσεις συνήθιζε να τραγουδάει επί σκηνής πίσω απ' το ριντώ για τους συναδέλφους του. Την ίδια περίοδο τραγουδούσε οπερατικές άριες στη βερολινέζικη γκέι ντισκοτέκ Kleist Casino.
Το 1972 έφυγε για τη Νέα Υόρκη, όπου αναμείχθηκε στην καλλιτεχνική σκηνή του East Village. Σύμφωνα με μια δοκιμιογραφική ταινία του Άντριου Χορν (Andrew Horn), ο Νόμι έκανε μαθήματα τραγουδιού, ενώ αυτοσυντηρούνταν εργαζόμενος ως ζαχαροπλάστης.

Η καριέρα

Το ίδιο έτος εμφανίζεται σε μια σατιρική γκέι παρωδία της όπερας του Βάγκνερ Ο χρυσός του Ρήνου· υποδύεται τις Νύμφες (Rheinmaidens), ενώ την παραγωγή υπογράφει ο Charles Ludlam's με την Ridiculous Theater Company.
To 1978, στη Νέα Υόρκη, παίρνει μέρος στο "New Wave Vaudeville", ένα τετραήμερο δρώμενο του David McDermott. Ντυμένος με μια εξαιρετικά κολλητή διαστημική στολή, ερμηνεύει την άρια "Mon cœur s'ouvre à ta voix", από την όπερα "Σαμψών και Δαλιδά" του Καμίγ Σαιν-Σανς. Η παράσταση κλείνει με μια εκτυφλωτική έκρηξη φώτων, καπνού και εκκωφαντικών ηλεκτρονικών εφέ καθώς ο Νόμι εξαφανίζεται από τη σκηνή. Η αντίδραση του κόσμου είναι τόσο θετική, που σύντομα λαμβάνει προσκλήσεις για εμφανίσεις στα κλαμπ όλης της Νέας Υόρκης.
Την ίδια εποχή γνωρίζει τον Κρίστιαν Χόφμαν, ο οποίος γίνεται μαέστρος του και του γράφει πλήθος τραγουδιών: τα "The Nomi Song", "Total Eclipse", "After The Fall" και "Simple Man" αποτελούν κάποιες από τις πιο γνωστές επιτυχίες του Νόμι. Το μουσικό τους σχήμα εμφανίζεται σε διάφορα κλαμπ του Μανχάταν, μέχρι που οι μεταξύ τους διαφωνίες οδήγησαν τον Νόμι να συνεχίσει την καριέρα του ως σολίστας.
Το όνομά του έφτασε στα αυτιά του Ντέιβιντ Μπάουι, ο οποίος θέλησε να τον συναντήσει. Σύντομα τον προσέλαβε μαζί με τον συνεργάτη του Joey Arias ως περφόρμερ και βοηθούς τραγουδιστές, για μια εμφάνισή του στην τηλεοπτική εκπομπή Saturday Night Live. Ο Νόμι εντυπωσιάστηκε βαθιά από το πλαστικό φράκο που φορούσε ο Μπάουι στην παράσταση, και παρήγγειλε ένα ίδιο. Συνταιριάζοντάς το με το ανάλογο μακιγιάζ, το φορούσε μέχρι τους τελευταίους μήνες της ζωής του. Στο τελικό στάδιο, με τη νόσο να έχει προχωρήσει, εστίασε περισσότερο σε οπερατικές άριες και αποχωριζόμενος το πλαστικό φράκο φορούσε μια πλήρη μπαρόκ στολή.
Απεβίωσε όντας ασθενής στο Νοσοκομείο Sloan Kettering Hospital Center της Νέας Υόρκης· υπήρξε από τις πρώτες προσωπικότητες που πέθαναν από αίτια σχετιζόμενα με το AIDS. Οι στάχτες του σκορπίστηκαν πάνω από τη νέα πατρίδα του, τη Νέα Υόρκη.
Χιονοσανίδα

Η χιονοσανίδα (snowboarding) είναι άθλημα που περιλαμβάνει την κατάβαση με ειδική σανίδα (δεμένη με λουριά στα πόδια του αθλητή) από ένα κεκλιμένο επίπεδο που είναι καλυμμένο με χιόνι. Η ανάπτυξη του αθλήματος επηρεάστηκε από το σέρφινγκ, το πατινάζ με σανίδα (skateboarding) και το σκι. Ξεκίνησε από τις ΗΠΑ, όπου έγινε ιδιαίτερα δημοφιλές από τη δεκαετία του 1970. Το 1998 έγινε ολυμπιακό άθλημα και συμπεριλήφθηκε στους Χειμερινούς Ολυμπιακούς Αγώνες. Το 2008 οι πωλήσεις εξοπλισμού για το άθλημα έφταναν τα 487 εκατ. $. Το πιο κοινό στιλ του αθλήματος είναι το ελεύθερο, που γίνεται σε οποιονδήποτε τύπο εδάφους. Ως αγωνιστικό άθλημα, περιλαμβάνει ακροβατικές φιγούρες (άλματα στον αέρα με κινήσεις χεριών και ποδιών, περιστροφές και τούμπες) συνοδεία μουσικής που επιλέγουν οι ίδιοι οι αθλητές.

Επικινδυνότητα

Στη χιονοσανίδα η θέση των ποδιών είναι πιο άβολη, καθώς το ένα είναι μπροστά στο άλλο σε μια μοναδική σανίδα που ολισθαίνει ανεξέλεγκτα - στην αρχή. Για το λόγο αυτό το άθλημα θεωρείται από πολλούς δυσκολότερο από το σκι. Επιπλέον, σε αντίθεση με το τελευταίο, σε περίπτωση ατυχήματος, οι δέστρες στη χιονοσανίδα δεν λύνονται εύκολα για να απελευθερωθούν τα πόδια του αθλητή. Ο καρπός και ο αστράγαλος είναι τα πιο κοινα σημεία που τραυματίζονται Κάθε χρόνο αναφέρονται γύρω στα 100.000 κατάγματα του καρπού σε όλο τον κόσμο εξαιτίας της χιονοσανίδας.

Ιστορία

Μερικοί θεωρούν ότι η πρώτη χιονοσανίδα εφευρέθηκε από τον Σέρμαν Πόπεν το 1965 και είχε την ονομασία Snurfer (συνδυασμός για το Snow Surfer). Η σανίδα snurfer ήταν σχετικά απλή και δεν είχε λουράκια. Ωστόσο, η πολιτεία της Γιούτα ισχυρίζεται ότι οι πρώτες χιονοσανίδες αναπτύχθηκαν και κατασκευάστηκαν στις αρχές της δεκαετίας του 1970. Άλλοι πιστεύουν ότι ο Τζέικ Μπάρτον Κάρπεντερ, ιδρυτής της Burton Snowboards) και/ή ο Τομ Σιμς (ιδρυτής της Sims Snowboards) εφηύραν το άθλημα της χιονοσανίδας. 
To  1979 διεξήχθη στο Χειμερινό Πάρκο Πάντο του Γκραντ Ράπιντς του Μίσιγκαν το πρώτο παγκόσμιο πρωτάθλημα Snurfing. Ο Κάρπεντερ σε αυτό το πρωτάθλημα έλαβε μέρος με σανίδα δικής του κατασκευής και παρά τις διαμαρτυρίες των συναθλητών του, επειδή εκείνος διαγωνιζόταν με σανίδα που δεν ήταν τύπου snurfer, κέρδισε τον αγώνα σε ειδική κατηγορία, στην οποία συμμετείχε μόνο ο ίδιος.  Εκείνος ο αγώνας θεωρείται η απαρχή της αγωνιστικής χιονοσανίδας. Η ολοένα και αυξανόμενη δημοφιλία του οδήγησε στη διεξαγωγή του πρώτου παγκοσμίου πρωταθλήματος στο Τσιρς της Αυστρίας το 1985 (Zürs), ενώ το 1994 ιδρύθηκε η Διεθνής Ένωση Χιονοσανίδας( ISA) με σκοπό να καθοριστούν οι κανονισμοί του αθλήματος παγκοσμίως.